छात्रों को नहीं मिला एनएसएस सर्टिफिकेट, ज्ञापन सौंपा
छात्रों ने एनएसएस प्रभारी के खिलाफ कलेक्टर से की शिकायत
भास्कर संवाददाता | श्योपुर
शहर के शासकीय पीजी कॉलेज में राष्ट्रीय सेवा योजना (एनएसएस) से जुड़े विद्यार्थियों को दो साल से प्रमाणपत्र नहीं दिए जा रहे हैं, जबकि एनएसएस प्रभारी द्वारा राजनीतिक प्रभाव के चलते कई ऐसे छात्रों को सर्टिफिकेट बांटे जा चुके हैं, जिन्होंने एनएसएस शिविर में कभी भाग ही नहीं लिया है। यह बात एनएसएस की कॉलेज इकाई के छात्रों ने गुरुवार को कलेक्टर को शिकायती पत्र देकर बताई है।
छात्र संजय मंगल, राकेश जाटव, अशोक कुमार विक्टोरिया, रवि गौतम आदि ने कलेक्टर को प्रस्तुत पत्र में बताया कि वर्ष 2014-15 मेंं महाविद्यालय में 7 से 14फरवरी तक आयोजित हुए एनएसएस शिविर में 50 छात्र-छात्राओं ने भाग लिया था, लेकिन दो साल की अवधि बीतने के बावजूद अधिकतर छात्रों को प्रमाणपत्र नहीं मिले हैं। एनएसएस प्रभारी प्रोफेसर ओपी शर्मा द्वारा मनमाने तरीके से प्रमाणपत्र बनाए गए हैं। कई छात्रों को बिना एनएसएस से जुड़े ही प्रमाणपत्र जारी किए जा चुके हैं, जबकि एनएसएस की गतिविधियों में सक्रिय भूमिका निभाने वाले युवा प्रमाण पत्र बनवाने के लिए भटक रहे हैं। जब भी मिलते हैं तो एनएसएस प्रभारी 8-10 दिन में प्रमाणपत्र देने की बात कहकर टरका देते हैं। इसकी शिकायत पहले भी कॉलेज प्राचार्य तथा कलेक्टर से भी की गई थी, लेकिन समाधान नहीं हुआ है।
hin_Deva hin_Deva san_Deva hin_Deva hin_Deva